รัฐบาลไทย-ข่าวทำเนียบรัฐบาล-"ปนัดดา" เปิดกิจกรรมการปลูกฝัง "พลเมืองดี วินัยเด่น" ตามแนวคิด "STAR STEMS"
วันจันทร์ที่ 20 กุมภาพันธ์ 2560
"ปนัดดา" เปิดกิจกรรมการปลูกฝัง "พลเมืองดี วินัยเด่น" ตามแนวคิด "STAR STEMS"
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานเปิดกิจกรรมการปลูกฝัง "พลเมืองดี วินัยเด่น" ตามแนวคิด "STAR STEMS"
และปาฐกถาพิเศษ เรื่อง "พลเมืองดี วินัยเด่น สืบสานพระราชปณิธานตามรอยเบื้องพระยุคลบาทพระบาทสมเด็จพระปรมินทรมหาภูมิพลอดุลยเดช" โดยมีผู้บริหารและบุคลากรของสถานประกอบกิจการ จากนิคมอุตสาหกรรม และบุคลากรระดับสูงรับฟังเมื่อวันเสาร์ที่ 18 กุมภาพันธ์ 2560 เวลา 9.00น.ณ สโมสรกองบัญชาการกองทัพไทย ถนนแจ้งวัฒนะ
ม.ล.ปนัดดา ดิศกุลกล่าวตอนหนึ่งว่าความซื่อสัตย์สุจริต และความมีระเบียบวินัยสร้างชาติเป็นเรื่องสําคัญยิ่ง เราจึงต้องสร้างอุดมการณ์ให้เด็กและเยาวชนมีระเบียบวินัยและปัญญา เพื่อนําความคิดไปสู่ประโยชน์สุขและประเทศชาติ ซึ่ง"วินัย" คือ จุดเริ่มต้นของความสําเร็จ, "วินัย" ก่อให้เกิดจิตสาธารณะ และ "วินัย" ยังนํามาสู่ความสงบสุขอีกด้วยนอกจากนี้ ขอให้ทุกคนร่วมกันสร้างความรัก ความสามัคคี และความจงรักภักดีต่อแผ่นดินไทย ด้วยการไม่ทุจริตคอร์รัปชัน ช่วยกันสืบสานต่อพระราชปณิธานของพระบาทสมเด็จพระปรมินทรมหาภูมิพลอดุลยเดช ซึ่งยังคงทรงประทับสถิตเสถียรอยู่ในดวงใจคนไทยทั้งชาติตลอดกาลนานสืบไป
ม.ล.ปนัดดา ดิศกุลได้กล่าวถึง"อดีต-ปัจจุบัน-อนาคต ความเชื่อมโยงที่ต้องเรียนรู้ และความซื่อตรงต่อแผ่นดิน"ด้วยว่า เรื่องหนึ่งที่สําคัญมากในรัชสมัยของในหลวง รัชกาลที่9ถือเป็นสิ่งที่ลูกหลานเยาวชนต้องจารึกจดจําตราบนานเท่านานเพราะมิเช่นนั้น ประวัติศาสตร์ชาติไทยจะไม่เป็นดั่งเช่นที่ปรากฏในช่วงสิ้นสุดแห่งสงครามโลกครั้งที่2นั่นคือ การที่ล้นเกล้าฯ ทั้งสองพระองค์ได้ทรงช่วยกอบกู้และอภิบาลรักษาความสง่างามและความเป็นเอกราชแก่ชาติไทยเราได้ทรงมีพระราชอัธยาศัยไมตรีจิตในแบบฉบับของสยามประเทศ พระอัจฉริยภาพอันรอบคอบและลึกซึ้ง พระราชวิริยภาพที่ไม่เคยทรงเหน็ดเหนื่อย และด้วยน้ําพระราชหฤทัยอันแผ่ไพศาล ที่ทําให้มหาประเทศและประชาคมโลกให้ความเคารพและเกรงใจประเทศชาติและประชาชนชาวไทย กอปรกับความตั้งมั่นและความจงรักภักดีของขบวนการเสรีไทยในสงครามโลกครั้งที่2และสงครามมหาเอเชียบูรพา ที่ยังความเป็นเอกราชแก่ประเทศชาติไม่ถูกข่มเหงรังแกหรือการปฏิบัติใดๆ อันเป็นการไม่ให้เกียรติต่อประเทศไทยภายหลังสงครามสิ้นสุดลง ในทางกลับกัน มหาประเทศกับอีกมิตรประเทศทั้งหลายทั้งปวงต่างได้เฉลิมพระเกียรติถวายแด่พระบาทสมเด็จพระปรมินทรมหาภูมิพลอดุลยเดช และสมเด็จพระนางเจ้าฯ พระบรมราชินีนาถอย่างงดงามที่สุด ยังความภาคภูมิใจแก่ปวงชนชาวไทยตราบทุกวันนี้
โอกาสนี้ ได้แนะนําหนังสือเกี่ยวกับพระบรมราโชวาท ซึ่งมีประโยชน์มากต่อการสืบสานพระราชปณิธาน เช่น The Power of Love, หน้าที่พลเมือง, เก็จแก้วกัลยา เป็นต้น
สําหรับการจัดกิจกรรมในครั้งนี้มีวัตถุประสงค์เพื่อสร้างการมีส่วนร่วม และการสนับสนุนจากภาคเอกชน และภาคประชาสังคมในการขับเคลื่อนการปฏิรูประบบการเรียนรู้ร่วมกัน ตามแนวทางการใช้รูปแบบการปลูกฝังเยาวชนให้เป็น “พลเมืองดี วินัยเด่น” ด้วยการจัดการเรียนรู้ตามแนวคิด "STAR STEMS" เพื่อสร้างวิทยากรด้านการพัฒนา "พลเมืองดี วินัยเด่น" ให้มีความรู้ความเข้าใจในแนวคิดดังกล่าว สามารถนําแนวคิดไปถ่ายทอดให้กับผู้บริหารและผู้ปฏิบัติงานในสถานประกอบกิจการ (ภาคเอกชน) ผู้นําชุมชน และประชาชน ในพื้นที่ใกล้เคียงสถานประกอบกิจการ ตลอดจนขยายผลไปสู่ภาคประชาสังคมในวงกว้างต่อไป
โดยขอให้ยึดแนวทาง "เริ่มต้นที่บ้าน เบ่งบานในสถานศึกษา เติบโตใหญ่กล้าในสังคม"
อนึ่ง ภายหลังจากการจัดกิจกรรมครั้งนี้คณะอนุกรรมาธิการขับเคลื่อนปฏิรูประบบการเรียนรู้โดยนายวิวัฒน์ ศัลยกําธร ประธานคณะกรรมาธิการขับเคลื่อนการปฏิรูปประเทศด้านการศึกษา และ พล.อ.พหล สง่าเนตร ประธานอนุกรรมาธิการขับเคลื่อนปฏิรูประบบการเรียนรู้ ในสภาขับเคลื่อนการปฏิรูปประเทศด้านการศึกษา พร้อมคณะอนุกรรมาธิการฯ จะได้เผยแพร่ผลการประชุมต่อสาธารณชนในวงกว้างต่อไป
โอกาสนี้ม.ล.ปนัดดา ดิศกุล ได้มอบโล่ประกาศเกียรติคุณให้แก่ผู้สนับสนุนการขับเคลื่อนโครงการพลเมืองดี วินัยเด่น และคณาจารย์ ลูกหลานนักเรียนอนุบาลโรงเรียนวัฒนาวิทยาลัย ซึ่งขับร้องเพลง "พระราชาในนิทาน" และการถวายความอาลัยได้อย่างไพเราะมาก ซึ่งทําให้คนที่ได้รับฟังต่างซาบซึ้งเป็นอย่างยิ่ง